– Ես այլ կերպ կասեի, որ վերջապե՛ս նրանք սկսեցին բանակցությունները: Անցել է մեկ տարի Միացյալ Թագավորությունում անցկացված հանրաքվեից և երեք ամիս՝ Բրեքսիթի բանակցություններն ավարտին հասցնելու համար տրված վերջնաժամկետի մեկնարկից: Արդեն ժամանակն է սկսելու այս բանակցությունները: Ինչպես գիտեք, նրանք հիմա են սկսել բանակցությունները, քանի որ Միացյալ Թագավորությունը, կարծես թե, ինքն էլ հստակ չգիտի, թե որն է իր դիրքորոշումը տվյալ հարցի վերաբերյալ, և դժբախտաբար բրիտանացիների համար, վարչապետ Մեյը, կարծես թե, չստացավ այն հստակությունը խնդրի մասին, որը նա ցանկանում էր ստանալ վաղաժամ ընտրությունների միջոցով: Ընդհակառակը, ներքաղաքական իրավիճակը միայն բարդացել է՝ Հյուսիսային Իռլանդիայի խիստ պահպանողական Ժողովրդավարական յունիոնիստների կուսակցության (DUP) ներգրավման պատճառով: Ուստի, ես իսկապես չգիտեմ, թե ինչ կարելի է սպասել: Եկեք սպասենք և տեսնենք, նախ և առաջ, թե արդյոք Միացյալ Թարգավորությունը կունենա կայուն կառավարություն, թե՞ շուտով նոր ընտրություններ կանցկացվեն: Ամեն դեպքում Բրեքսիթի ժամի սլաքը շարունակելու է պտտվել, իսկ հապճեպ կամ վատ կազմակերպված բանակցություններից տուժելու է հենց Միացյալ Թագավորությունը: Բայց ամենից շատ Միացյալ Թագավորությունը կտուժի այն դեպքում, եթե ընդհանրապես որևէ գործարք չկնքվի կողմերի միջև: Սա կանջատի բրիտանացիներին Եվրամիությունից՝ առանց որևէ պայմանավորվածության: